РЕШЕНИЕ НА КОМИСИЯТА
от 31 октомври 2007 година
за изменение на списъка с експерти, назначени за членове на научни комитети в областта на защитата на потребителите, общественото здраве и околната среда и за удължаване на техния мандат
(2007/708/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност, и по-специално членове 152 и 153 от него,
като взе предвид Решение 2004/210/ЕО на Комисията от 3 март 2004 г. относно създаване на научни комитети в областта на потребителската безопасност, общественото здраве и околната среда (1), и по-специално член 3 и член 7, параграф 1, първа алинея от него,
като има предвид, че:
(1)
Решение 2004/210/ЕО предвижда създаването на Научен комитет по потребителските продукти (НКПП), Научен комитет по рисковете за здравето и околната среда (НКРЗОС) и Научен комитет по възникващи и идентифицирани нови здравни рискове (НКВИНЗР) („научните комитети“). В съответствие с член 3, параграф 4 от посоченото решение Комисията следва да назначи членовете на тези научни комитети.
(2)
Съгласно член 7, параграф 1 от посоченото решение, изменено с Решение 2007/263/ЕО на Комисията, мандатът на членовете на научните комитети е ограничен до три години и до три последователни мандата. Въпреки това Комисията може при изключителни обстоятелства да удължи мандата на членовете на тези комитети за период от не повече от 18 месеца, с цел да се осигури непрекъснатост на експертния опит.
(3)
В Решение C(2004) 2788 за назначаване на членове на трите научни комитета, създадени с Решение 2004/210/ЕО, се предвижда експертите, изброени в приложение I към това решение, да бъдат назначени за членове на трите научни комитета, създадени с Решение 2004/210/ЕО.
(4)
Мандатът на настоящите членове на научните комитети изтича през юли 2007 г. Въпреки това е необходимо съставът на научните комитети да бъде изменен предвид влизането в сила на Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (2). Освен това, с цел Комисията да подготви по задоволителен начин преразглеждането на предоставянето на научни становища с оглед на бъдещите задачи на научните комитети, без да се нарушава непрекъснатостта на научните становища в преходния период до създаването на Европейска агенция по химикалите, мандатът на членовете следва да бъде продължен до 31 декември 2008 г.
(5)
Следователно Комисията следва да назначи членовете на научните комитети за периода до 31 декември 2008 г.
(6)
Някои от настоящите членове на научните комитети изразиха намерението си да се оттеглят от длъжност за допълнителния период до 31 декември 2008 г. Следователно тези членове следва да бъдат заличени от списъка с експерти, назначени за членове на научните комитети, посочен в приложение I към Решение C(2004) 2788.
(7)
Следователно Решение С(2004) 2788 следва да бъде съответно изменено,
РЕШИ:
Член 1
Измененият списък с експерти, назначени за членове на научните комитети, посочен в приложение I към Решение C(2004) 2788 и публикуван в Официален вестник на 31 август 2006 г., серия C 209, се заменя с текста в приложението към настоящото решение.
Член 2
Мандатът на членовете на научните комитети, посочени в член 1, се удължава до 31 декември 2008 г.
Съставено в Брюксел на 31 октомври 2007 година.